Ennakkoratkaisupyyntö, jonka Landgericht Köln (Saksa) on esittänyt 7.6.2018 – UPS Deutschland Inc. & Co. OHG, DPD Dynamic Parcel Distribution GmbH & Co. KG ja Bundesverband Paket & Expresslogistik e.V. v. Deutsche Post AG

(Asia C-374/18)

(2018/C 328/34)

Oikeudenkäyntikieli: saksa

Ennakkoratkaisua pyytänyt tuomioistuin

Landgericht Köln

Pääasian asianosaiset

Kantajat: UPS Deutschland Inc. & Co. OHG, DPD Dynamic Parcel Distribution GmbH & Co. KG ja Bundesverband Paket & Expresslogistik e.V.

Vastaaja: Deutsche Post AG

Ennakkoratkaisukysymykset

1) Onko asetuksen (EY) N:o 561/2006 (1) 13 artiklan 1 kohtaa tulkittava siten, että säännöksessä sallitaan poikkeukset asetuksen (EY) N:o 561/2006 5–9 artiklasta vain silloin, kun direktiivin 97/67/EY (2) 2 artiklan 13 kohdassa tarkoitetun yleispalvelujen tarjoajan ajoneuvoa käytetään asetuksen (EY) N:o 561/2006 13 artiklan 1 kohdan d alakohdan mukaisesti vain ja yksinomaan yleispalvelussa lähetysten kuljettamiseen, vai sallitaanko poikkeukset asetuksen (EY) N:o 561/2006 5–9 artiklasta myös silloin, kun kyseisiä ajoneuvoja käytetään yleispalvelussa lähetysten kuljettamisen lisäksi myös muiden kuin yleispalveluun kuuluvien lähetysten kuljettamiseen?

2) Jos ensimmäiseen kysymykseen vastataan siten, että poikkeukset asetuksen (EY) N:o 561/2006 5–9 artiklasta sallitaan myös silloin, kun kyseisiä ajoneuvoja käytetään yleispalvelussa lähetysten kuljettamisen lisäksi myös muiden kuin yleispalveluun kuuluvien lähetysten kuljettamiseen: a) Kuinka suuri on tällöin ajoneuvolla yleispalvelussa kuljetettavien lähetysten osuus vähintään oltava? b) Kuinka suuri voi tällöin enintään olla muiden kuin yleispalveluun kuuluvien ja ajoneuvolla samanaikaisesti yleispalvelujen kanssa kuljetettavien lähetysten osuus? c) Miten edellä a ja b alakohdassa kuvailtu määrä olisi kulloinkin määritettävä? d) Onko edellä a ja b alakohdassa kuvailtua määrää koskevan vaatimuksen täytyttävä kyseisen ajoneuvon jokaisella matkalla vai riittääkö, että huomioon otetaan kyseisen ajoneuvon kaikkiin matkoihin perustuva keskiarvo?

3) a) Onko unionin jäsenvaltion kansallista lainsäädäntöä, jota sovelletaan tavaraliikenteessä käytettäviä ajoneuvoja ja ajoneuvoyhdistelmiä, joiden suurin sallittu massa on yli 2,81 tonnia mutta enintään 3,51 tonnia, koskeviin ajo- ja lepoaikoihin, ja jossa toistetaan sanatarkasti asetuksen (EY) N:o 561/2006 13 artiklan 1 kohdan säännökset, tulkittava yksinomaan unionin oikeuden perusteella? b) Voiko kansallinen tuomioistuin käyttää unionin oikeudesta omaksuttujen säännösten tulkinnassa poikkeavia perusteita säännöksen sanatarkasta toistamisesta huolimatta?

4) Onko lähetyksen luokittelemiseksi direktiivissä 97/67/EY tarkoitetuksi yleispalvelun piiriin kuuluvaksi lähetykseksi esteenä se, jos sen kanssa tarjotaan samanaikaisesti seuraavan kaltaisia lisäpalveluja: — lähetysten nouto (ilman aikaikkunaa), — lähetysten nouto (aikaikkunan rajoissa), — vastaanottajan iän tarkistaminen, — postiennakko, — vastaanottaja maksaa 31,5 kilogrammaan asti, — edelleen lähettäminen, — ennakko-ohjeet, jos vastaanottajaa ei tavoiteta, — toivotun viikonpäivän määrittäminen, — toivotun kellonajan määrittäminen.

(1) Tieliikenteen sosiaalilainsäädännön yhdenmukaistamisesta ja neuvoston asetusten (ETY) N:o 3821/85 ja (EY) N:o 2135/98 muuttamisesta sekä neuvoston asetuksen (ETY) N:o 3820/85 kumoamisesta 15.3.2006 annettu Euroopan parlamentin ja neuvoston asetus (EY) N:o 561/2006 (EUVL 2006, L 102, s. 1) sellaisena kuin se on viimeksi muutettuna tieliikenteessä käytettävistä ajopiirtureista, tieliikenteen valvontalaitteista annetun neuvoston asetuksen (ETY) N:o 3821/85 kumoamisesta sekä tieliikenteen sosiaalilainsäädännön yhdenmukaistamisesta annetun Euroopan parlamentin ja neuvoston asetuksen (EY) N:o 561/2006 muuttamisesta 4.2.2014 annetun Euroopan parlamentin ja neuvoston asetuksen (EU) N:o 165/2014 45 artiklalla (EUVL 2014, L 60, s. 1).

(2) Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15.12.1997 annettu Euroopan parlamentin ja neuvoston direktiivi 97/67/EY (EYVL 1998, L 15, s. 14).